[{"text_idx": "#000000", "text": "Mae\u2019r arddangosfa solo hon gan yr artist amlddisgyblaethol, Gold Maria Akanbi, yn archwilio dyfnderoedd y cefnfor, gan ddod a\u0302 byd naturiol cudd i\u2019r wyneb trwy gasgliad o decstilau, cerfluniau, paentiadau a sain."}, {"text_idx": "#000001", "text": "Daeth ysbrydoliaeth Gold o Ffos Marina yn y Mo\u0302r Tawel, sydd bron 7 milltir o dan wyneb y Ddaear ar ei dyfnaf \u2013 cafodd ei tharo gan ba mor anodd oedd darganfod ac archwilio\u2019r dyfnderoedd hyn, sy\u2019n golygu mai dyma\u2019r peth agosaf at iwtopia ar gyfer y byd naturiol."}, {"text_idx": "#000002", "text": "Oherwydd eu diddordeb yn y mo\u0302r, eu hofnau am y newid yn lefelau\u2019r mo\u0302r, a\u2019r dinistr parhaus i fywyd morol, mae Gold wedi ceisio creu ei hiwtopia danddwr bersonol mewn casgliad o waith sy\u2019n cynnwys gosodiadau sain yn cynrychioli anifeiliaid mewn perygl a phatrymau tywydd peryglus, dillad sy\u2019n gweithredu fel duwdodau newydd ar ffurf defnydd, a phelenni cerfluniol o glai cerfiedig."}, {"text_idx": "#000003", "text": "Gyda\u2019r cyfryw amrywiaeth o ddefnyddiau, mae Gold yn tynnu ar unigedd ac ysgogiad synhwyraidd, diogelu a phw\u0302er, ynghyd a\u0302 rhyddfreiniau cymdeithasol a phersonol. Mae ei diddordeb mewn elfennau hanesyddol, ysbrydol ac arallfydol yn dod i\u2019r amlwg drwy ei hymchwil i ysbryd yr Yoru\u0300ba\u0301 O\u0300ri\u0300s\u0323a\u0300, a anfonwyd i\u2019n helpu i ffynnu ar y Ddaear; i\u2019r cysyniad o bw\u0302er ym Maen yr Athronydd; ac i\u2019r defnydd o rwnau yn yr henfyd."}, {"text_idx": "#000004", "text": "Mae ymarfer Gold yn cwmpasu mytholeg, cloddfeydd archaeolegol, ysbrydolrwydd, a\u2019r anhraethadwy, ac felly mae ei chreadigaethau\u2019n haniaethau sy\u2019n ysgogi\u2019r synhwyrau ac yn ehangu i ffurfio bydoedd newydd."}]